Fostul președinte al Senatului Călin Popescu Tăriceanu îi cere primarului general Gabrielei Firea ca licitaţia pentru tramvaie să fie transparentă până la capăt şi să aibă grijă ca în caietul de sarcini să nu fie puse condiţii care să elimine cel de-al doilea competitor, o firmă din Arad. În replică, edilul spune că licitația a fost verificată de ANAF și că informațiile vehiculate de Tăriceanu „nu au nicio legătură cu realitatea.

Liderul ALDE spune că nu e întâmplător că în doi ani două firme turceşti au câştigat licitaţiile pentru autobuze şi tramvaie din Bucureşti, contracte în valoare de peste 170 de milioane de euro.

„Nu mă mulțumește răspunsul dnei Primar General! Noi nu i-am cerut să intervină în licitații, ci să se asigure că procedura este transparentă și nu dirijată către compania turcească. Să se asigure că în caietul de sarcini nu sunt incluse prevederi menite din start să elimine sau să defavorizeze compania românească. Cred că nu trebuie să se repeadă să aprobe un raport de licitație validat de doar 6 membri ai comisiei din totalul de 13! Legea îi permite să ceară reanalizarea ofertelor fără să fie acuzată că intervine în licitație!", a scris Călin Popescu-Tăriceanu, duminică, pe Facebook.

Liderul ALDE i-a reamintit Gabrielei Firea că la baza acordului de Guvernare PSD-ALDE stătea angajamentul de a sprijini capitalul românesc și de a crea locuri de muncă

„Îi reamintesc dnei Primar General că tramvaiele fabricate la Arad circulă și în Cluj-Napoca, Arad și Oradea și nu văd de ce ele nu ar fi bune și pentru București. Nu în ultimul rând îi reamintesc dnei Primar General că la baza acordului de guvernare dintre PSD și ALDE a stat angajamentul de a sprijini capitalul românesc, de a crea locuri de muncă în țară și nu în afară, de a încuraja companiile românești. Chiar dacă coaliția nu mai este la guvernare, acest angajament față de români rămâne", a mai scris Tăriceanu.

Gabriela Firea a spus la Digi24 că licitația a fost transparentă și că ambii concurenți au avut oferte admisibile din punct de vedere tehnic, dar că prețul companiei turcești a fost mai bun.

„Din păcate, Tăriceanu nu s-a informat suficient, nu a citit legislația, nu o cunoaște, nu s-a consultat cu cineva. Dacă ar fi făcut asta ar ști că primarul general nu poate da indicații comisiei, ar fi iegal. Nu poate fi nici comisia acuzată de ceea ce se spune, de lipsă de transparență. Legislatia prevede clar să manifestăm tratament egal față de toți competitorii, față de toate firmele. Nu putem să introducem în caietul de sarcini anumite prevederi prin care să fie discriminați producătorii autohtoni”, a spus Firea.

„Îmi pare rău că o procedură tehnică, legala, supravegheată de toate instituțiile a devenit subiect de atac politic. Nu ar trebui să se întâmple asta, dar asta e România și trebuie să suportăm astfel de momente”, a spus ea.